'এপ্রোচ, মাইন্ডসেট- কোনোটাই ভালো লাগেনি'
Posted - ফেব্রুয়ারি ১৯, ২০২০ ৮:০৬ অপরাহ্ণ
Updated - ফেব্রুয়ারি ২০, ২০২০ ৩:১৭ অপরাহ্ণ
‘এপ্রোচ, মাইন্ডসেট- কোনোটাই ভালো লাগেনি’
বিশ্বকাপের পর থেকে মাঠের খেলায় বাংলাদেশ বিবর্ণ। দেশের বাইরে টাইগারদের সর্বশেষ দুই সিরিজ ছিল এশিয়ার দুই পরাশক্তি ভারত ও পাকিস্তানের বিপক্ষে। কোথাওই বাংলাদেশ সিরিজ জয়ের দেখা পায়নি।
তবে ভারতের চেয়ে পাকিস্তানের বিপক্ষে বাংলাদেশের পারফরম্যান্স বেশি হতাশ করেছে বিসিবি সভাপতি নাজমুল হাসান পাপনকে।
Also Read - বাংলাদেশকে চাপে রাখার হুঙ্কার জিম্বাবুয়ের
ভারতকে প্রথম টি-টোয়েন্টিতে হারিয়ে ভড়কে দিয়েছিল বাংলাদেশ। পরের দুই ম্যাচে হারলেও প্রদর্শন করেছিল প্রতিদ্বন্দ্বিতাপূর্ণ মানসিকতা। এরপর দুই ম্যাচের টেস্ট সিরিজে অবশ্য টাইগাররা দাঁড়াতেই পারেনি। পাকিস্তানে টি-টোয়েন্টি সিরিজের মাঠে গড়ানো দুই ম্যাচ ও রাওয়ালপিন্ডি টেস্টেও ম্লান ছিল বাংলাদেশের পারফরম্যান্স।
দুই পারফরম্যান্সের তুলনায় পাকিস্তানের মাটিতে টাইগারদের পারফরম্যান্সই বেশি হতাশাজনক বোর্ড সভাপতির কাছে। বিশেষ করে পাকিস্তানের বিপক্ষে টি-টোয়েন্টি সিরিজের প্রতিরোধহীন ক্রিকেট যেন কোনোভাবেই মেনে নিতে পারছেন না তিনি।
পাপন বলেন, ‘খেলোয়াড়দের বলেছি- পাকিস্তানে যে টি-টোয়েন্টি হেরেছি, এটা কোনোভাবেই মেনে নেওয়ার মত না। আমাদের না জেতার কোনো কারণ ছিল না। ভারতে গিয়েও কিন্তু আমরা হেরে এসেছি। প্রথমটা জিতেছিলাম, পরের দুইটা হেরে গেছি। তারপরও কিন্তু খারাপ বলব না। যদিও তৃতীয় ম্যাচও জেতা উচিত ছিল।’
পাকিস্তানে বাংলাদেশ দলের খেলা ভালো লাগেনি স্বীকার করে তিনি বলেন, ‘পাকিস্তানে যেভাবে খেলে এসেছি, এটা কোনোভাবেই মেনে নেওয়ার মত না। আমার কাছে এপ্রোচ, মাইন্ডসেট- কোনোটাই ভালো লাগেনি।’
বিশ্বকাপে দক্ষিণ আফ্রিকাকে হারিয়ে উড়ন্ত সূচনা পেয়েছিল বাংলাদেশ। বিশ্বকাপের পর শ্রীলঙ্কা সফর, আফগানিস্তান টেস্ট, ত্রিদেশীয় সিরিজ এবং এরপর ভারত ও পাকিস্তান সফরে সাফল্যের হার নেই বললেই চলে।
পাপন বলেন, ‘বিশ্বকাপ পর্যন্ত আমি সন্তুষ্ট ছিলাম। বলব না তোমরা খারাপ খেলেছ… তোমরা ভালোই খেলেছ। আরেকটা ম্যাচ জিততে পারলেই খেলাটা অন্যরকম হয়ে যেত। এর পরের খেলাগুলো বাংলাদেশসুলভ হচ্ছে না।’
Previous Postবাংলাদেশকে চাপে রাখার হুঙ্কার জিম্বাবুয়েরNext Postশ্রীলঙ্কার ওয়ানডে দলে ফিরলেন থিসারা পেরেরা